SONIC พุ่ง 18% ทำออลไทม์ไฮ วิ่งหาเป้าโบรกฯ 4.90 บ. มั่นใจกำไรไตรมาส 2 เลิศ
SONIC ราคาวิ่งแรงทำออลไทม์ไฮ โบรกฯชี้เป้าหมาย 4.90 บาท มองเป็นบวกธุรกิจหลักและธุรกิจใหม่ช่วยหนุนกำไรไตรมาส 2/64 ฟื้นตัวต่อเนื่องจากไตรมาสก่อน
1 มิ.ย. 2564

ผู้สื่อข่าวรายงานว่า วันนี้ (1 มิ.ย.2564) ราคาหุ้น บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 11.03 น. อยู่ที่ 4.54 บาท บวก 0.77 บาท หรือ 18.23% มูลค่าการซื้อขาย 569.24 ล้านบาท โดยทำให้คาหุ้นสามารถขึ้นไปทำออลไทม์ไฮตั้งแต่เข้าตลาดเมื่อวันที่ 19 ต.ค.2561

บล.เอเชีย เวลท์ ระบุในบทวิเคราะห์ว่า คงแนะนำ “ซื้อ” SONIC ให้ราคาเป้าหมายใหม่ที่ 4.90 บาท มีมุมมองเป็นบวกต่อธุรกิจของบริษัท ซึ่งคาดว่าผลกำไรสุทธิไตรมาส 2/2564 จะยังฟื้นตัวต่อเนื่องจากไตรมาสก่อน หนุนจากทั้งธุรกิจหลักและธุรกิจใหม่ ทำให้ปรับประมาณการกำไรสุทธิปี 2564-2565 ขึ้น 17% และ 9% ตามลำดับ รวมทั้งบริษัทมี Upsides จากแผนเข้า M&amp;A ซึ่งคาดว่าจะชัดเจนในช่วงไตรมาส 4/2564